b'\n_START_ARTICLE_\nAge of Mythology\n_START_SECTION_\nPelaaminen\n_START_PARAGRAPH_\nKuten monet muut reaaliaikaiset strategiapelit, Age of Mythology perustuu kaupunkien rakentamiseen, resurssien ker\xc3\xa4\xc3\xa4miseen, armeijoiden luomiseen sek\xc3\xa4 lopulta vihollisen rakennusten ja joukkojen tuhoamiseen. T\xc3\xa4ll\xc3\xa4 tavoin pelaava voi kukistaa ja valloittaa kilpailijan kaupunkeja ja sivilisaatioita._NEWLINE_Pelaajat kehitt\xc3\xa4v\xc3\xa4t heimoaan nelj\xc3\xa4n eri aikakauden l\xc3\xa4pi, jotka ovat j\xc3\xa4rjestyksess\xc3\xa4: Antiikki, Klassinen aika, Sankariaika sek\xc3\xa4 lopuksi Myyttinen aika. Jotta pelaaja voisi kehitt\xc3\xa4\xc3\xa4 heimonsa uuteen aikakauteen, h\xc3\xa4n tarvitsee tietyn m\xc3\xa4\xc3\xa4r\xc3\xa4n resursseja ja tietyn rakennuksen (esimerkiksi temppelin). Pelaajan tulee my\xc3\xb6s valita kahdesta vaihtoehtoisesta jumalasta siirtyess\xc3\xa4\xc3\xa4n uuteen aikakauteen. Eri jumalilla on yksi jumalvoima pelaajan k\xc3\xa4ytett\xc3\xa4v\xc3\xa4ksi sek\xc3\xa4 omat taruolentonsa ja kehityksens\xc3\xa4. Uuteen aikakauteen siirtyminen tuo pelaajalle uusia joukkoja, rakennuksia sek\xc3\xa4 uutta teknologiaa, mik\xc3\xa4 vahvistaa joukkojen sek\xc3\xa4 kaupungin rakennuksien ominaisuuksia kuten niiden kest\xc3\xa4vyytt\xc3\xa4._NEWLINE_Age of Mythologyssa on kolme eri pelattavaa kulttuuria: muinaiskreikkalaiset, muinaisegyptil\xc3\xa4iset, muinaisnorjalaiset sek\xc3\xa4 The Titans -lis\xc3\xa4osan mukana tulevat muinaisatlanttilaiset. N\xc3\xa4ill\xc3\xa4 kaikilla on omat jumalansa, rakennuksensa, joukkonsa sek\xc3\xa4 perinteens\xc3\xa4.\n_START_SECTION_\nResurssit\n_START_PARAGRAPH_\nPeliss\xc3\xa4 on nelj\xc3\xa4 p\xc3\xa4\xc3\xa4resurssia: ruoka, puu, kulta ja jumalten suosio. Toisin kuin Ensemble Stuodiosin aikaisemmissa peleiss\xc3\xa4, Age of Mythology ei sis\xc3\xa4ll\xc3\xa4 malmia resurssina._NEWLINE_Resursseja tarvitaan joukkojen ja ty\xc3\xb6ntekij\xc3\xb6iden kehitt\xc3\xa4miseen sek\xc3\xa4 rakennusten rakentamiseen ja kehitt\xc3\xa4miseen. Ruoan ker\xc3\xa4\xc3\xa4miseen l\xc3\xb6ytyy nelj\xc3\xa4 eri tapaa: mets\xc3\xa4st\xc3\xa4minen, marjastaminen, maanviljeleminen ja kalastaminen. Puun ker\xc3\xa4\xc3\xa4minen tapahtuu yksinkertaisesti raivaamalla mets\xc3\xa4\xc3\xa4. Kullan ker\xc3\xa4\xc3\xa4minen onnistuu eri puolilla kentt\xc3\xa4\xc3\xa4 sijaitsevilla kultakaivauksilla, joiden koko vaihtelee. Jumalten kunnioitus tapahtuu eri kulttuureilla eri tavoin: Muinaiskreikkalaiset kyl\xc3\xa4l\xc3\xa4iset rukoilevat jumaliaan temppeleiss\xc3\xa4. Muinaisegyptil\xc3\xa4iset taas rakentavat erikokoisia monumentteja, jotta jumalat suosisivat faaraota. Muinaisnorjalaiset puolestaan saavat jumalten suosiota taistelemalla._NEWLINE_Muinaiskreikkalaiset kyl\xc3\xa4l\xc3\xa4iset rakentavat oman rakennuksen ruoalle sek\xc3\xa4 kullalle ja puulle, jonne he ker\xc3\xa4\xc3\xa4v\xc3\xa4t juuri kyseisi\xc3\xa4 resursseja. Muinaisegyptil\xc3\xa4iset ty\xc3\xb6l\xc3\xa4iset rakentavat ruoalle, puulle sek\xc3\xa4 kullalle kaikille erikseen oman rakennuksen. Muinaisnorjalaiset taas ker\xc3\xa4\xc3\xa4v\xc3\xa4t kaikki resurssinsa omiin h\xc3\xa4rill\xc3\xa4 vedett\xc3\xa4viin vankkureihin, joita voi ostaa kaupungin keskustasta (Town Centre). Muinaiskreikkalaisten kyl\xc3\xa4l\xc3\xa4iset ja muinaisegyptil\xc3\xa4iset ty\xc3\xb6l\xc3\xa4iset hoitavat kaikkien resurssien ker\xc3\xa4\xc3\xa4misen, mutta muinaisnorjalaisten kohdalla kullan ker\xc3\xa4\xc3\xa4minen on tehokkainta k\xc3\xa4\xc3\xa4pi\xc3\xb6iden avulla ja ruoan ja puun ker\xc3\xa4\xc3\xa4minen taas niille tarkoitetuilla ker\xc3\xa4\xc3\xa4jill\xc3\xa4. Kaikkia resursseja paitsi jumalten suosiota voi ker\xc3\xa4t\xc3\xa4 my\xc3\xb6s kaupungin p\xc3\xa4\xc3\xa4rakennukseen.\n_START_SECTION_\nYksik\xc3\xb6t\n_START_PARAGRAPH_\nSuurin osa eri kulttuurien armeijoiden joukoista koostuu ihmissotilaista. Kent\xc3\xa4ll\xc3\xa4 saa olla samanaikaisesti vain tietty m\xc3\xa4\xc3\xa4r\xc3\xa4 asukkaita, mutta pelin alkaessa t\xc3\xa4m\xc3\xa4 raja ei ole viel\xc3\xa4 t\xc3\xa4yttynyt. Kaupungin maksimaalista \xe2\x80\x9dasukasm\xc3\xa4\xc3\xa4r\xc3\xa4\xc3\xa4\xe2\x80\x9d voi lis\xc3\xa4t\xc3\xa4 rakentamalla taloja ja kaupungin keskustoja. Talo nostaa maksimiasukasm\xc3\xa4\xc3\xa4r\xc3\xa4\xc3\xa4 kymmenell\xc3\xa4 ja keskusta viidell\xc3\xa4toista asukkaalla. Jokainen yksikk\xc3\xb6, lukuun ottamatta muinaisegyptil\xc3\xa4isten palkkasotilaita (mercenary), t\xc3\xa4ytt\xc3\xa4\xc3\xa4 erim\xc3\xa4\xc3\xa4r\xc3\xa4n kaupungin maksimiasukasm\xc3\xa4\xc3\xa4r\xc3\xa4st\xc3\xa4: ty\xc3\xb6ntekij\xc3\xa4t t\xc3\xa4ytt\xc3\xa4v\xc3\xa4t ainoastaan yhden paikan, kun taas myyttiset joukot voivat t\xc3\xa4ytt\xc3\xa4\xc3\xa4 per\xc3\xa4ti viisi tai enemm\xc3\xa4n. L\xc3\xa4hes jokaista yksikk\xc3\xb6\xc3\xa4 voi ylent\xc3\xa4\xc3\xa4 tehden niist\xc3\xa4 samalla tehokkaampia teht\xc3\xa4viss\xc3\xa4\xc3\xa4n._NEWLINE_Joukot voidaan luokitella seitsem\xc3\xa4\xc3\xa4n kategoriaan: jalkav\xc3\xa4ki, jousiampujat, ratsuv\xc3\xa4ki, piirityskoneet, merivoimien yksik\xc3\xb6t, sankarit ja myyttiset joukot._NEWLINE_Joukkoja ostaaksesi tarvitset eri resursseja joukoista riippuen. Myyttiset joukot tarvitsevat aina tietyn m\xc3\xa4\xc3\xa4r\xc3\xa4n jumalten suosiota, jotta niit\xc3\xa4 voi ostaa. Jumalten suosion lis\xc3\xa4ksi ne tarvitsevat my\xc3\xb6s jotain muuta resurssia, yleens\xc3\xa4 ruokaa tai kultaa._NEWLINE_Kivi, paperi ja sakset -ideologia p\xc3\xa4tee monien yksik\xc3\xb6iden taisteluissa aloittelijoiden (ja helpoimpien AI-vastustajien) taistelussa. Esimerkiksi jalkav\xc3\xa4ki tekee ylim\xc3\xa4\xc3\xa4r\xc3\xa4ist\xc3\xa4 vahinkoa ratsuv\xc3\xa4elle, ratsuv\xc3\xa4ki jousiampujille ja jousiampujat jalkav\xc3\xa4elle. Sankarit ovat eritt\xc3\xa4in voimakkaita myyttisi\xc3\xa4 joukkoja vastaan ja myyttiset joukot taas ihmisjoukkoja vastaan. Sankarit voivat my\xc3\xb6s ker\xc3\xa4t\xc3\xa4 kent\xc3\xa4ll\xc3\xa4 sijaitsevia pyh\xc3\xa4inj\xc3\xa4\xc3\xa4nn\xc3\xb6ksi\xc3\xa4 ja vied\xc3\xa4 niit\xc3\xa4 kaupungin temppeliin. Pyh\xc3\xa4inj\xc3\xa4\xc3\xa4nn\xc3\xb6kset antavat pelaajalle joko taloudellista tai sotilaallista apua. Kaikki sekoittuu kuitenkin pian pelaajien kehittyess\xc3\xa4 ja valitessaan taktiikkansa.\n_START_SECTION_\nRakennukset\n_START_PARAGRAPH_\nAge of Mythologyn rakennukset on yleisesti jaoteltu kolmeen kategoriaan: taloudelliset rakennukset, sotilaalliset rakennukset sek\xc3\xa4 puolustukselliset rakennukset. Kaikkein t\xc3\xa4rkein taloudellinen rakennus on Town Center, joka vastaa samannimist\xc3\xa4 rakennusta Age of Empires -sarjan peleiss\xc3\xa4. Kaikki ty\xc3\xb6ntekij\xc3\xa4t kehitet\xc3\xa4\xc3\xa4n Town Centeriss\xc3\xa4 sek\xc3\xa4 my\xc3\xb6s osa teknologiasta. Uuteen aikakauteen kehittyminen tapahtuu my\xc3\xb6s Town Centerin kautta. Muita taloudellisia rakennuksia ovat esimerkiksi tori (Market Place)._NEWLINE_Kaikki joukot paitsi ty\xc3\xb6ntekij\xc3\xa4t kehitet\xc3\xa4\xc3\xa4n sotilaallisissa rakennuksissa. Kaikille eri joukoille on omat rakennuksensa, joista niit\xc3\xa4 voi ostaa. Joukkoja voi my\xc3\xb6s kehitt\xc3\xa4\xc3\xa4 rakennuksista k\xc3\xa4sin eri tavoin parantamalla niiden varustusta sek\xc3\xa4 hy\xc3\xb6kk\xc3\xa4ys- ja liikkuvuustaitoja. Joukkojen varustuksia, kuten erilaisia haarniskoita, voi parantaa asevarastolla._NEWLINE_Muurit ja vartiotornit ovat puolustuksellisia rakennuksia, joissa ei voi kehitt\xc3\xa4\xc3\xa4 joukkoja ja jotka ovat ainoastaan puolustusk\xc3\xa4ytt\xc3\xb6\xc3\xb6n. Jos kaupunkiisi kuitenkin hy\xc3\xb6k\xc3\xa4t\xc3\xa4\xc3\xa4n, voit Town Centerin lis\xc3\xa4ksi ottaa ty\xc3\xb6ntekij\xc3\xb6it\xc3\xa4 torneihin suojaan hy\xc3\xb6kk\xc3\xa4ykselt\xc3\xa4. Muuri on melko halpa ja nopeasti rakennettava kohde, eik\xc3\xa4 sen rakentaminen vaadi muuta kuin rahaa. Toisaalta muurin kehitt\xc3\xa4minen kest\xc3\xa4v\xc3\xa4mm\xc3\xa4ksi vaatii jo enemm\xc3\xa4n resursseja. Mit\xc3\xa4 uudempaan aikakauteen siirryt\xc3\xa4\xc3\xa4n, sit\xc3\xa4 kest\xc3\xa4v\xc3\xa4mm\xc3\xa4n muurista voi kehitt\xc3\xa4\xc3\xa4. Muureihin voi my\xc3\xb6s rakentaa portteja, jotka ovat hieman heikompia kohtia kuin muu osa muurista. Vartiotornit ovat melko tehokkaita heikon jalkav\xc3\xa4en kukistamiseen, mutta melko hy\xc3\xb6dytt\xc3\xb6mi\xc3\xa4 suuria ja kest\xc3\xa4vi\xc3\xa4 joukkoja vastaan. Vartiotornien lis\xc3\xa4ksi linnasta sek\xc3\xa4 Town Centerist\xc3\xa4 ammutaan nuolia vastustajan joukkoihin. Vartiotorneissa voi kehitt\xc3\xa4\xc3\xa4 useampia asioita kuin muurissa kuten niiden hy\xc3\xb6kk\xc3\xa4ystehoa ja n\xc3\xa4kyvyytt\xc3\xa4. Vartiotorneista k\xc3\xa4sin voi my\xc3\xb6s parantaa kaikkien rakennuksien kest\xc3\xa4vyytt\xc3\xa4. Viel\xc3\xa4 yksi rakennustyyppi on Wonder: mahtava rakennus, joka edustaa arkkitehtonista saavutusta ja sivistyst\xc3\xa4. Tietyiss\xc3\xa4 pelimoodeissa pelaajan rakennettua Wonderin alkaa kymmenen minuutin l\xc3\xa4ht\xc3\xb6laskenta, ja jos sen j\xc3\xa4lkeen rakennus on ehj\xc3\xa4, Wonderin rakentanut pelaaja voittaa.\n_START_SECTION_\nRakentaminen\n_START_PARAGRAPH_\nRakennuksien rakentaminen tapahtuu eri tavalla eri kulttuureissa. Muinaiskreikkalaisten kyl\xc3\xa4l\xc3\xa4iset sek\xc3\xa4 muinaisegyptil\xc3\xa4isten ty\xc3\xb6l\xc3\xa4iset hoitavat rakennusten rakentamisen. Muinaisnorjalaisilla taas tavallinen jalkav\xc3\xa4ki, esimerkiksi Ulfsark, Huskarl ja Hersir, rakentavat kaikki rakennukset. Kyl\xc3\xa4l\xc3\xa4iset pystyv\xc3\xa4t rakentamaan ainoastaan maatiloja._NEWLINE_Rakentaminen tapahtuu siten, ett\xc3\xa4 valitaan jokin rakentaja. Rakentajan rakennusvalikoimasta n\xc3\xa4kee kaikki rakennukset, joita on sill\xc3\xa4 hetkell\xc3\xa4 mahdollista rakentaa. Mik\xc3\xa4li pelaajalla on tarpeeksi resursseja jonkin rakennukseen rakentamiseen ja mik\xc3\xa4li rakennusalue on sopivanlainen juuri sille rakennukselle, h\xc3\xa4n voi aloittaa rakentamisen. Yht\xc3\xa4 rakennusta voi rakentaa useampikin ty\xc3\xb6mies rakennuksen koosta riippuen. Mit\xc3\xa4 enemm\xc3\xa4n rakentajia on, sit\xc3\xa4 nopeammin rakennus valmistuu. Mit\xc3\xa4 uudempi aikakausi kaupungissasi on, sit\xc3\xa4 suurempi on rakentajien rakennusvalikoima._NEWLINE_Kun rakennus on kerran rakennettu, sen ominaisuuksia voi kehitt\xc3\xa4\xc3\xa4, esim. vartiotornien n\xc3\xa4kyvyytt\xc3\xa4 tai hy\xc3\xb6kk\xc3\xa4ystehoa. Ominaisuuksien kehitt\xc3\xa4minen vaatii resursseja, mutta kehitys tapahtuu itsest\xc3\xa4\xc3\xa4n eik\xc3\xa4 se tarvitse rakentajia. Jos rakennukset vaurioituvat taisteluissa, niit\xc3\xa4 voi korjata rakentajien avulla.'